(Ortografía tradicional) Xqueꞌ wakib kꞌij u bim can ri Jesús waꞌ,
aretak xeucꞌam bi ri tat Pedro,
ri tat Jacobo,
xukujeꞌ ri tat Juan ru chakꞌ ri tat Jacobo.
Qui tuquiel wi xepaki puwiꞌ jun nimalaj juyub.
Xqꞌuextaj cꞌu ru cayebal ri Jesús chquiwäch.
Ru palaj ri Jesús xjuluwic jeꞌ jas ri kꞌij.
Ri ratzꞌiak xuban sibalaj sakloloj jeꞌ jas ri sakil.
Xak cꞌu teꞌtalic xquicꞌut quib quieb achijab ri tajin quetzijon rucꞌ ri Jesús.
E areꞌ ri ka mam Moisés rachiꞌl ri ka mam Elías.
Xchꞌaw cꞌu ri tat Pedro,
xubij che ri Jesús:
Kajaw,
¡sibalaj utz chi uj cꞌo waral!
We caj la,
cäkaꞌn na oxib moꞌ,
jun che la,
jun che ri ka mam Moisés,
jun chic che ri ka mam Elías,
—xcha che.
Aretak tajin cätzijon ri tat Pedro,
xkaj lok jun sakloloj sutzꞌ chquij,
xechꞌuktaj cꞌu rumal.
Te cꞌu riꞌ xchꞌaw lok Jun chupam ri sutzꞌ,
xubij:
Are ri lokꞌalaj nu Cꞌojol waꞌ,
sibalaj cäquicot ri wanimaꞌ rumal.
Chitatabej baꞌ ri cubij,
—xcha riꞌ.
Ri tijoxelab,
aretak xquita waꞌ,
sibalaj xquixej quib.
Xexuquiꞌc xquikasaj ri qui palaj cho ri ulew.
Are cꞌu ri Jesús xkeb cucꞌ,
xeuchap cꞌu kajok,
xubij chque:
Mixej baꞌ iwib.
Chixwalijok,
—xcha chque.
Ri e areꞌ chanim xecaꞌylobic.
Man cꞌo tä chi cꞌu jachin xquilo,
xane xak xuwi ri Jesús cꞌo cucꞌ.
Kajem que lok cho ri juyub,
ri Jesús xeupixbaj,
xubij chque:
Cꞌo jachin mitzijoj wi ri iwilom cꞌä quincꞌastaj na chquixol ri cäminakib,
in riꞌ ri Ralcꞌual ri Dios ri Kas Winak,
—xcha chque.
Ri tijoxelab xquitaꞌ che ri Jesús,
xquibij che:
¿Jas che cäquibij ri tijonelab re ri Pixab chi rajwaxic cäpe na ri ka mam Elías nabe?
—xecha che.
Xchꞌaw cꞌu ri Jesús,
xubij chque:
Tzij riꞌ chi cäpe ri ka mam Elías nabe,
rech cuban na u banic ronojel.
Ri in cꞌut quinbij chiwe chi ya ulinak chic ri ka mam Elías.
Ri winak cꞌut man xquichꞌob tä u wäch,
xane xa xcaꞌn che ri areꞌ jas ri xcaj xcaꞌno.
Je cꞌu riꞌ xukujeꞌ ri in,
in riꞌ ri Ralcꞌual ri Dios ri Kas Winak,
quinrik na cꞌäx pa qui kꞌab,
—xcha chque.
Xquichꞌob cꞌu ri tijoxelab chi ri tajin cubij ri Jesús chque,
are ri Juan Kasal Jaꞌ.